Hansági menekülő-túra | GYSEV Zrt.
Hansági menekülő-túra
Pomogytól a menekülők útján át Kapuvárig
Pamhagen – Tadten – Andau – Kapuvár
42–47 km (útiránytól függően)
A kerékpártúra kiindulópontja az ausztriai Pamhagen, amely vonattal Sopronból fertőszentmiklósi átszállással érhető el. Pamhagentől két úton is eljuthatunk a szomszédos Wallern településre, ahonnan a főút melletti elkülönített sávban, valamint hangulatos mezőkön át kerekezhetünk tovább Tadten felé. Tadten, magyar nevén Mosontétény környéke, köszönhetően a mocsaras réteknek, egy egyedülálló túzokrezervátumnak ad otthont. Innen két úton is eljuthatunk az országhatár részét képező Hansági-főcsatornához:
Közvetlenül a főcsatorna felé vesszük az irányt. Útközben a térség madárvilágát csodálhatjuk meg közvetlen közelségből, valamint az út mentén felépített számos megfigyelőállásból. Ezen a szakaszon számos, külföldről is érkező vendég tölti itt szabadidejét, és jól felszerelt eszközökkel dokumentálva hódol e különleges elfoglaltságnak.
Andau felé megyünk tovább, ahol egy becsületkassza-alapon működő, önkiszolgáló zöldségstandon is vásárolhatunk, majd az ún. menekülők útja felé kanyarodunk, amelyen az erőszak és kirekesztés ellen szóló szoborcsoportok, valamint a menekülést illusztráló alkotások figyelhetők meg.
A Hansági főcsatorna felett az Andaui-híd ível át. A két országot összekötő, 7 méter széles fahíd kezdetben a helyi gazdálkodókat szolgálta földjeik eléréséhez, később pedig a kiűzött német, majd az 1956-os forradalom idején mintegy 70 ezer fős magyar menekültáradat indult meg Ausztria felé. A forradalom idején felrobbantott, majd 1996-ben újjáépített híd mára a szabadság és a béke szimbólumává vált.
A csatorna magyar oldalán kavicsos, de jól járható úton kell haladnunk a hansági erdős területen, és a Kis-Rábán át a Kistölgyfamajor felé vezető közútig.
Innen már csak egy rövid szakaszon kell alacsony forgalmú közúton biciklizni, hiszen az út további része egyértelműen kitáblázott, és fedett pihenőhelyekkel tarkított kerékpárúton át vezet egészen Kapuvárig, ahol a „Centrum” feliratú táblákat kell követnünk.
A város vasútállomása a 85-ös főutat keresztezve, a Rákóczi Ferenc utca fasorának hűs árnyékában húzódó kerékpárúton, majd a sorompó előtt balra kanyarodva, a Vasút soron át közelíthető meg.
Árak Sopronból
Menetjegyek, viteldíjak
Sopron–Pamhagen
Kapuvár–Sopron
Fertő tavi kerékpárjegy
Árak Győrből
Győr–Pamhagen
Kapuvár–Győr
Győr–Pamhagen (kerékpárjegy)
Kapuvár–Győr (kerékpárjegy)
Az árak tájékoztató jellegűek, attól eltérések előfordulhatnak.